dene yèn sing arêp tuku mau wong lanang, diluwas-luwêsi bakul lanang mau, bokmanawa malah kêpengin ... anjotos. Banjur kowe aja lali, tumrape bakul jarit, kuwi papane sadinane mung saênggon, dadi yèn duwe bocah suson, kêna digawa. Mulane panyêkêle bale omah banjur sok dipasrahake wong lanang, kuwi iya ora pati nyangklak bangêt. Karo manèh sanadyana dipasrahi ana ing ngomah, mêsthine iya ana sing ambantu, êmbuh sêdulur utawa anak wadon, êmbuh ngingu batur wadon, êmbuh kêpriye, dadi ana ing ngomah mau mung dikon ngulat-ulati bae. Ewadene yèn banjur ana sing gêlêm: ngrajang lombok, ngulêg uyah trasi, malah wêdhak pupur barang ...